WASE TINIKAWALU
Na Papitaiso kei na Nomu Veiwekani kei na Kalou
Na cava na ivakarau ni papitaiso ni lotu Vakarisito?
Na cava mo cakava mo qai vakadonui kina mo papitaiso?
Ena yalataki koya vakacava e dua vua na Kalou?
Na cava e vakaibalebaletaka na nona tabadromuci e dua me papitaiso?
“RAICA, sa tu na wai; a cava sa tarovi au me’u kua ni papitaisotaki?” A taroga na taro oqo e dua na matanivanua ni Iciopea ena imatai ni senitiuri. Sa vakaraitaka vua o Filipi e dua na lotu Vakarisito, ni o Jisu sara ga na Mesaia yalataki. E tarai koya na turaga ni Iciopea oqo na ka e vulica mai na iVolatabu, mani vinakata sara ga me sa papitaiso!—Cakacaka 8:26-36.
2 Ke o sa vulica vinaka na wase ni ivola kece sa oti kei ira na iVakadinadina i Jiova, de dua o na via taroga tale ga, ‘Na cava e tarovi au meu kua kina ni papitaiso?’ Me yacova mai oqo o sa vulica na vosa ni yalayala ni Kalou me baleta na bula tawamudu ena Parataisi. (Luke 23:43; Vakatakila 21:3, 4) O sa vulica tale ga na kedra ituvaki dina na mate, kei na inuinui ni veivakaturi. (Dauvunau 9:5; Joni 5:28, 29) De dua o sa dau tomani ira na iVakadinadina i Jiova ena nodra soqoni vakaivavakoso. Ke vaka kina, o sa na vakadinata ni laurai dina vei ira na vua ni lotu dina. (Joni 13:35) Koya e bibi duadua, o sa rairai tekivu bucina e dua na veiwekani voleka kei na Kalou o Jiova.
3 O na vakaraitaka vakacava ni o via qarava na Kalou? A kaya o Jisu vei ira na nona imuri: “Dou lako yani ka qisi ira me ra noqu tisaipeli na lewe ni veivanua kece ga, ka papitaisotaki ira.” (Maciu 28:19, VV) E ivakaraitaki sara ga o Jisu ena nona papitaiso ena wai. A sega ni vakamiriki se liviraki wale ga e uluna na wai. (Maciu 3:16) Na vosa “papitaiso” e vu mai na dua na vosa vakirisi e kena ibalebale na “dromu.” Na papitaiso gona ni lotu Vakarisito e kena ibalebale me dromu sara ga e wai.
4 O ira kece era vinakata mera veiwekani kei na Kalou o Jiova e dodonu mera papitaiso ena wai. Na nomu papitaiso e vakaraitaka raraba ni o sa gadreva mo qarava na Kalou. E vakaraitaka ni o sa vinakata sara ga mo cakava na loma i Jiova. (Same 40:7, 8) Ia, mo qai vakadonui mo papitaiso, e tiko e so na ka e bibi mo cakava.
BIBI NA KILA KEI NA VAKABAUTA
5 E dua na ka bibi o sa cakava oti tiko. Na cava oya? Na nomu sa vuli tiko mo kilai Jiova na Kalou kei Jisu Karisito, rairai o sa muria sara tiko e dua na ituvatuva dei ni vuli iVolatabu. (Joni 17:3) Ia, e levu tale na ka e se vo mo vulica. Na lotu Vakarisito e dodonu me ‘vakasinaiti ena nona kila na loma ni Kalou.’ (Kolosa 1:9) Ena yaga sara vakalevu ena tikina oqo na nomu dau tiko ena nodra soqoni na iVakadinadina i Jiova. O koya gona e bibi sara mo kua ni dau calata. (Iperiu 10:24, 25) Nomu tiko wasoma ena soqoni ena vakarabailevutaka na nomu kilai koya na Kalou.
6 Ia, e sega ni kena ibalebale oqo mo kila kece sara na ka e tu ena iVolatabu me qai vakadonui mo papitaiso. A sa kila toka e so na ka na matanivanua ni Iciopea, ia a gadrevi ga me vukei me rawa ni matata vua e so tale na ka mai na iVolatabu. (Cakacaka 8:30, 31) E vaka kina o iko. Se vo e levu tale na ka mo vulica. Ena sega ni mudu na nomu vulica tiko ga na veika e baleti koya na Kalou. (Dauvunau 3:11) Ia, ni bera ni o papitaiso, e bibi mo kila, mo vakabauta tale ga na yavu ni ivakavuvuli ena iVolatabu. (Iperiu 5:12) Oqo e okati kina na kedra ituvaki dina na mate vaka kina na bibi ni yaca ni Kalou kei na nona Matanitu.
7 Ia, e sega ni veirauti me tiko wale ga na kila, baleta “kevaka sa sega na vakabauta sa ka dredre sara me da vinaka vua na Kalou.” (Iperiu 11:6, VV) E kaya na iVolatabu ni gauna era sa rogoca kina na nodra itukutuku na lotu Vakarisito e so na lewe ni koro makawa o Korinica, “era sa vakabauta, ka ra sa papitaisotaki.” (Cakacaka 18:8) Na nomu vulica tale ga na iVolatabu e rawa ni vakadeitaka na lomamu mo vakabauta kina ni Vosa dina ga ni Kalou. Me vukei iko tale ga mo vakabauta na vosa ni yalayala ni Kalou kei na nomu rawa ni vakabulai ena vuku ni isoro i Jisu.—Josua 23:14; Cakacaka 4:12; 2 Timoci 3:16, 17.
TUKUNA YANI NA KA DINA ENA IVOLATABU
8 Ni sa dei e lomamu na nomu vakabauta, sa na dredre mo kinoca na ka o sa vulica. (Jeremaia 20:9) Sa na gu na yalomu mo tukuna yani na veika e baleti koya na Kalou kei na nona inaki.—2 Korinica 4:13.
9 De dua ena tekivu na nomu tukuna yani na ka dina mai na iVolatabu vei ira na wekamu, nomu itokani, ira o ni tiko veivolekati, kei ira ena nomu vanua ni cakacaka. Lakolako o sa na via vakaitavi ena cakacaka vakavunau e tuvanaki ena ivavakoso ni iVakadinadina i Jiova. Ke vaka kina, veivosakitaka sara na tikina oqo kei koya na iVakadinadina e vakavulici iko tiko ena iVolatabu. Ke nanumi ni sa ganiti iko mo vakaitavi ena cakacaka vakavunau e tuvanaki vakaivavakoso, sa na qai lesi e rua na qase me rau na veivosaki vata kei iko kei na nomu qasenivuli.
10 Oqo e dua tale ga na gauna vinaka mo veikilai kina kei na so na qase ni ivavakoso e nodra itavi mera vakatawa na qelenisipi ni Kalou. (Cakacaka 20:28; 1 Pita 5:2, 3) Ke rau raica na qase ni o kila vinaka na yavu ni ivakavuvuli ena iVolatabu, e salavata na nomu bula kei na ka e vinakata na Kalou, o qai vinakata dina mo iVakadinadina i Jiova, erau sa na qai vakaraitaka vei iko ni sa veiganiti mo vakaitavi ena cakacaka vakavunau vakaivavakoso, kena ibalebale mo sa dautukutuku bera ni papitaiso ni itukutuku vinaka.
11 Ena yasana kadua, de dua erau na raica na qase ni se vo tiko e so na ka mo na cakacaka tale mada kina ni bera ni vakadonui mo vakaitavi vata kei na ivavakoso ena cakacaka vakavunau. Oqo ena rairai okati kina na nomu tagutuva e so na ivalavala o rairai cakava lo voli. O koya gona, ni bera ni o kerea mo dautukutuku bera ni papitaiso, e bibi mo na muduka mada na cala bibi me vaka beka na mateni, vakayagataki ni wainimate gaga, veibutakoci, veidauci, kei na ivalavala tale e so vaka oya.—1 Korinica 6:9, 10; Kalatia 5:19-21.
VEIVUTUNI, SAUMAKI
12 E tiko tale ga e so na ka mo cakava ni bera ni o vakadonui mo papitaiso. A kaya na yapositolo o Pita: “Veivutuni ka saumaki mai, me bokoci kina na nomudoui valavala ca.” (Cakacaka 3:19) O koya e veivutuni ena rarawataka na nona cala. E bibi me veivutuni o koya e dau vakayacora e so na ivalavala torosobu, ia e bibi me veivutuni tale ga o koya e dau qarauna me savasava na nona ivakarau ni bula. Ena vuku ni cava? Baleta ni o keda kece na tamata eda ivalavala ca, qai bibi meda dau kerea me vosoti keda na Kalou. (Roma 3:23; 5:12) Ni bera ni o vulica na iVolatabu, o a sega tu ni kila na loma ni Kalou. O koya gona, o sega ni rawa ni kaya ni a salavata taucoko kei na loma ni Kalou na nomu ivakarau ni bula! Ena vakasama oqo e bibi tale ga kina mo veivutuni.
13 Ia, ni dua e veivutuni, e dodonu me salavata kei na nona saumaki. E sega ni veirauti mo rarawataka wale ga na nomu cala. E dodonu mo cata na nomu ivakarau ni bula makawa mo qai vakadeitaka e lomamu ni tekivu oqo lako yani, o sa na cakava ga na ka dodonu. Koya gona e bibi mo veivutuni, mo saumaki, ni bera ni o papitaiso.
NOMU YALAYALA
14 E tiko e dua tale na ka bibi mo cakava ni bera ni o papitaiso. E dodonu mo yalataka na nomu bula vua na Kalou o Jiova.
15 Ni o yalataki iko vua na Kalou o Jiova ena masu, o yalataka ni o na qaravi koya sara ga vakatabakidua me tawamudu. (Vakarua 6:15, NW) Ia, na cava ena vinakata kina e dua me yalataki koya me qarava vakatabakidua na Kalou? Me rawa nida sauma na taro oqo, vakasamataka mada ke sa vinakata e dua na cauravou me vakamau. Mani nanuma o koya me rau veibuku kei na dua na goneyalewa. Lakolako sa raica na nona itovo vinaka na goneyalewa, e mani vakavuna me taleitaki koya vakalevu. Sega ni dede, sa vosaki goneyalewa me rau vakamau. E dina ni nona vakamau ena salavata mai kei na levu na itavi. Ia, na nona loloma ena uqeti koya me bolea na itavi kece oya.
16 Ni o sa kilai Jiova, o lomani koya tale ga, sa na gu ga na yalomu mo vakaliuci koya tiko ga ena nomu bula, o na sega tale ni tu vakasuka se lomalomarua. O koya e via muria na Luve ni Kalou, o Jisu Karisito, e dodonu me “kakua ni muria na lomana.” (Marika 8:34) Eda sega ni muria na lomada ena noda sega ni vakalaiva na veika eda gadreva kei na veika eda via cakava me vakaleqa na noda vakaliuca na loma ni Kalou. O koya gona, ni bera ni o vakadonui mo papitaiso, sa dodonu me inaki levu duadua ni nomu bula mo cakava na loma ni Kalou.—1 Pita 4:2.
MO LEQATAKA BEKA VAKASIVIA NA NOMU YALAYALA?
17 E so era sega ni via yalataka na nodra bula vei Jiova ena nodra lomaleqataka ni sa rui kalawa bibi. Era leqataka ni gauna era sa na yalataki ira kina, era sa na saumitaro vua na Kalou. Ena vuku ni nodra leqataka de ra na sega ni dina ena nodra yalayala vei Jiova, sa ra mani nanuma mera sa kua ga ni yalataka na nodra bula vua.
18 Ni toro cake nomu lomani Jiova, ena qai uqeti na lomamu mo yalataki iko vua, mo solia tale ga na nomu vinaka kece mo dina kina ena nomu yalayala. (Dauvunau 5:4) Ni o sa yalataka na nomu bula, sega ni vakabekataki ni o na vinakata mo “ia nai valavala e kilikili kei ira sa nona na Turaga [o Jiova], me vinakata kecega ko koya.” (Kolosa 1:10) Ni o lomana na Kalou, o na sega ni raica ni rui dredre na nomu cakava na lomana. Sega ni vakabekataki ni o na duavata kei na yapositolo o Joni ni a vola: “Sa i koya oqo na lomana na Kalou: me da muria na nona i vakaro; a sa sega ni i colacola bibi na nona i vakaro.”—1 Joni 5:3, VV.
19 E sega ni tukuni me uasivi sara na nomu bula mo qai yalataki iko vua na Kalou. E kila o Jiova na nomu malumalumu, o koya gona ena sega ni namaka mo cakava na veika o na sega ni rawata. (Same 103:14) Ena vinakata o koya mo dina ena nomu yalayala, ena tokoni iko, ena vukei iko. (Aisea 41:10) Kevaka o vakararavi vei Jiova mai vu ni yalomu, “ena vakadodonutaka na nomui lakolako ko koya.”—Vosa Vakaibalebale 3:5, 6.
VAKARAITAKA NA NOMU YALAYALA ENA NOMU PAPITAISO
20 Ni o vakasamataka na veika e se qai dikevi mai, de dua ena uqeti iko mo yalataka nomu bula vei Jiova ena masu. Ia, sega ni o koya ga oya, o ira kece era lomana dina na Kalou e dodonu mera ‘vakatusa’ tale ga e matanalevu na nodra vakabauta. (Roma 10:10, VV) Ia, o na vakayacora vakacava oqo?
21 Tukuna vua na kodineita ni ilawalawa qase ena nomu ivavakoso ni o sa via papitaiso. Ena qai raica o koya e vica na qase me ratou raica vata kei iko e so na taro e yavutaki ena ivakavuvuli bibi ena iVolatabu. Ke ratou raica na qase oqo ni sa ganita mo papitaiso, eratou sa na qai vakaraitaka vei iko.* Ena gauna o papitaiso kina, e dau kena ivakarau me vakarautaki e dua na vunau ni papitaiso. Sa na qai kerea o koya e vunau vei ira na vakarau papitaiso mera sauma e rua na taro rawarawa mera ‘vakatusa’ raraba kina nodra vakabauta.
22 Na nomu papitaiso sara ga o sa mai vakaraitaka kina e matanalevu ni o sa yalataka nomu bula vua na Kalou, o sa yaco mo iVakadinadina i Jiova. Era tabadromuci ena wai na papitaiso me ivakaraitaki ni nodra sa yalataki ira vei Jiova.
IBALEBALE NI NOMU PAPITAISO
23 E kaya o Jisu ni o ira na nona tisaipeli era na papitaiso “e na yaca ni Tamamudou, kei na Luvena, kei na Yalo Tabu.” (Maciu 28:19) Kena ibalebale oqo ni o koya e papitaiso e kila, e doka tale ga na itutu i Jiova na Kalou kei Jisu Karisito. (Same 83:18; Maciu 28:18) E kila vinaka tale ga na itavi kei na kaukaua ni yalo tabu ni Kalou se nona igu tawarairai.—Kalatia 5:22, 23; 2 Pita 1:21.
24 Ia, na nona tabadromuci e wai o koya e papitaiso e bibi sara na kena ibalebale. Na nomu dromu e loma ni wai e vaka ga ni o sa mate vata kei na nomu ivakarau ni bula makawa. Ni o sa lamata mai, e vaka ga ni o sa tucake tiko ina dua na bula vou mo cakava na loma ni Kalou. Kua tale ga ni guilecava ni o sa yalataki iko sara ga vua na Kalou o Jiova. O sega ni yalataki iko ena dua na cakacaka, inaki, isoqosoqo, se vua e dua na tamata. Na nomu yalayala kei na papitaiso e sa itekitekivu sara ga ni nomu veiwekani voleka kei na Kalou.—Same 25:14, NW.
25 Na nona papitaiso e dua e sega ni ivakadei ni nona sa na vakabulai. E vola na yapositolo o Paula: “Ni vakacavara vakavinaka sara na cakacaka ni nomuni vakabauta e na rere kei na sautaninini.” (Filipai 2:12, VV) Na papitaiso e itekitekivu wale ga. De dua o na via kila se cava mo cakava mo dei tiko ga kina ena loloma i Karisito? Ena qai vakamatatataki oqo ena iotioti ni wase.
NA KA E KAYA NA IVOLATABU
- E papitaiso na lotu Vakarisito ena nona tabadromuci sara ga e wai, e sega ni vakamiriki wale ga vua na wai.—Maciu 3:16.
- Ni via papitaiso e dua, ena tekivu mada ena nona saga me kilai koya vinaka na Kalou, me vakabauta, me veivutuni, me saumaki, me yalataki koya sara vua na Kalou.—Joni 17:3; Cakacaka 3:19; 18:8.
- Ni o sa yalataki iko vei Jiova, e dodonu mo sa kakua ni muria na lomamu, me vaka ga era a cakava na imuri i Jisu.—Marika 8:34.
- Nomu papitaiso e vakaibalebaletaka na nomu mate vata kei na nomu ivakarau ni bula makawa, kei na nomu tucake tale mai ena dua na bula vou mo vakayacora na loma ni Kalou.—1 Pita 4:2, VV.
* Ena veiyabaki, e dau vakayacori na papitaiso ena nodra soqo ni tabacakacaka kei na nodra soqo ni tikina na iVakadinadina i Jiova.
Taro ni Vuli
1. Na cava e vinakata kina na matanivanua ni Iciopea me papitaiso?
2. Na cava mo vakasamataka kina vakabibi na papitaiso?
3. (a) Na cava a vakarota o Jisu vei ira nona imuri? (b) Me vakayacori vakacava na papitaiso ena wai?
4. Na cava e vakaraitaka na nona sa papitaiso e dua ena wai?
5. (a) Na cava na imatai ni ka bibi mo cakava mo rawa kina ni vakadonui mo papitaiso? (b) Na cava e bibi kina mo dau tiko ena nodra soqoni na iVakadinadina i Jiova?
6. Me vakacava na levu ni ka mo kila ena iVolatabu mo qai vakadonui mo papitaiso?
7. Me cakayaco vakacava vei iko na nomu vulica na iVolatabu?
8. Na cava ena uqeti iko mo tukuna yani kina na ka o sa vulica?
9, 10. (a) O cei soti o rawa ni tekivu tukuna vei ira na ka dina ena iVolatabu? (b) Na cava mo cakava ke o vinakata mo vakaitavi vata kei ira na iVakadinadina i Jiova ena cakacaka vakavunau vakaivavakoso?
11. Na cava mera na cakava e liu e so ni bera ni vakadonui mera vakaitavi vata kei na ivavakoso ena cakacaka vakavunau?
12. Na cava e bibi kina mo veivutuni?
13. Na cava na ibalebale ni saumaki?
14. Na ka bibi cava tale mo cakava ni bera ni o papitaiso?
15, 16. Na cava na ibalebale ni nomu yalataka na nomu bula vua na Kalou, na cava ena uqeta e dua me vakayacora kina oqo?
17. Na cava era nanuma kina e so mera kua ni yalataki ira vua na Kalou?
18. Na cava e rawa ni uqeti iko mo yalataki iko kina vei Jiova?
19. Na cava mo kua kina ni leqataka vakasivia na nomu yalayala vua na Kalou?
20. Na cava ena sega kina ni rawa ni tiko lo ga vei keda na noda sa yalataki keda vei Jiova?
21, 22. Sala cava o na ‘vakatusa’ kina e matanalevu na nomu vakabauta?
23. Na cava na ibalebale ni nona papitaiso e dua “e na yaca ni Tamamudou, kei na Luvena, kei na Yalo Tabu”?
24, 25. (a) Na cava na ibalebale ni papitaiso? (b) Na taro bibi cava ena qai vakamatatataki ena wase e tarava?
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn